韩绛
来燕堂联句
贤侯谢郡归，从游乐吾党。
林泉富余地，卜筑疏陈莽。
是时春正中，来燕音下上。
若贺大夏成，喜留众宾赏。
得名因谈笑，挥墨粲题榜。
所夸贤豪盛，岂止池树广。
人心乐且閒，鸟意颉而颃。
吟罇敞花轩，醉枕酣风幌。
轻云薄藻栋，初日丽珠网。
红袂生暗香，清弦泛余响。
林深隐飞盖，岸曲迟去浆。
波光栏槛明，竹气衣巾爽。
虚容凉樾入，影与文涟荡。
晨飚转绿蕙，夕雨滋膏壤。
嘉辰喜盍朋，命驾期屡往。
觞咏陶淑真，世俗岂吾倣。
得以为胜游，萧然散烦想。
公子固好士，世德复可象。
今此大基构，不图专奉养。
美哉风流存，来叶足师仰。